จังหวัดเชียงใหม่จัดกิจกรรมบวชต้นยางนา ครั้งที่ 16 เพื่อสร้างความตระหนักในการอนุรักษ์ต้นไม้ใหญ่ และเป็นการยกระดับอุตสาหกรรมไมซ์เพื่อชุมชนในพื้นที่
นายพัฒนพงษ์ สร้อยอินทรากุล นายอำเภอสารภี จังหวัดเชียงใหม่ เปิดเผยภายหลังเป็นประธานในพิธีเปิดโครงการอนุรักษ์ต้นยางนาและนิทรรศการอนุรักษ์พันธุกรรมพืช ประจำปีงบประมาณ 2562 ว่า ในวันนี้ได้จัดกิจกรรมการบวชต้นยางนา การสืบชะตาต้นยางนาและชุมชน และกิจกรรมอื่นๆ เพื่อสร้างความตระหนักในการอนุรักษ์ต้นไม้ใหญ่และสร้างกระบวนการการมีส่วนร่วมจากทุกภาคส่วน ซึ่งปีนี้ได้ดำเนินการต่อเนื่องมาเป็นครั้งที่ 16 โดยในพื้นที่ตำบลสารภี บนถนนหมายเลข 106 (เชียงใหม่-ลำพูน) นับเป็นอีกหนึ่งถนนที่มีความร่มรื่น สวยงาม และมีต้นยางนาทั้ง 2 ฝั่งถนนรวมทั้งสิ้น 335 ต้น ซึ่งแต่ละต้นมีอายุมากกว่า 100 ปี จึงควรได้รับการอนุรักษ์ไว้เป็นทรัพยากรธรรมชาติที่มีคุณค่า

ด้านนายภูริพันธ์ บุญนาค ผู้อำนวยการฝ่ายสำนักงานผู้อำนวยการส่งเสริมการจัดประชุมและนิรรรศการ (องค์การมหาชน) หรือทีเส็บ เปิดเผยว่า ในส่วนของทีเส็บมีหน้าที่สนับสนุนกิจกรรมไมซ์เพื่อชุมชนตามนโยบายของรัฐบาล ซึ่งเชียงใหม่เป็นจังหวัดที่ได้รับการยกระดับอุตสาหกรรมไมซ์ นอกเหนือจากการจัดประชุม การนำเสนอเอกลักษณ์ด้านวิถีชีวิต ประวัติศาสตร์ทางวัฒนธรรม ประเพณีของจังหวัด และการส่งเสริมสหกรณ์ชุมชนก็ถือเป็นปัจจัยสำคัญที่จะช่วยส่งเสริมการจัดกิจกรรมในกลุ่มอุตสาหกรรมไมซ์ด้วย โดยการบวชต้นยางนาในวันนี้จึงนับเป็นหนึ่งในการยกระดับอุตสาหกรรมไมซ์ที่จัดขึ้นทุกปี